Title: ระเบียบกระทรวงสาธารณสุข ว่าด้วยการเลือกและการเลือกตั้งกรรมการวิชาชีพ พ.ศ. 2542

ระเบียบกระทรวงสาธารณสุข
ว่าด้วยการเลือกและการเลือกตั้งกรรมการวิชาชีพ
พ.ศ. ๒๕๔๒

อาศัยอำนาจตามความในมาตรา ๗ และมาตรา ๒๑
แห่งพระราชบัญญัติการประกอบโรคศิลปะ พ.ศ. ๒๕๔๒ รัฐมนตรีว่าการกระทรวงสาธารณสุขออกระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบกระทรวงสาธารณสุข
ว่าด้วยการเลือกและการเลือกตั้งกรรมการวิชาชีพ พ.ศ. ๒๕๔๒

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

หมวด ๑

การเลือกตั้งกรรมการวิชาชีพ

ข้อ ๓ 
ให้มีการเลือกตั้งกรรมการวิชาชีพในแต่ละสาขาดังต่อไปนี้ คือ
(๑) สาขาการแพทย์แผนไทย
(๒) สาขาการแพทย์แผนประยุกต์
(๓) สาขากายภาพบำบัด
(๔) สาขาเทคนิคการแพทย์
(๕) สาขาอื่นตามที่กำหนดโดยพระราชกฤษฎีกา
กรรมการวิชาชีพในแต่ละสาขาตามวรรคหนึ่งให้มีจำนวนเท่ากับกรรมการวิชาชีพโดยตำแหน่ง
และกรรมการวิชาชีพซึ่งได้รับแต่งตั้งรวมกันในขณะเลือกตั้งแต่ละคราว
ให้คณะกรรมการการประกอบโรคศิลปะแต่งตั้งคณะอนุกรรมการอำนวยการเลือกตั้งมาชุดหนึ่ง
เป็นผู้ดำเนินการเลือกตั้งโดยให้คณะอนุกรรมการอำนวยการเลือกตั้งมีอำนาจในการแต่งตั้งคณะทำงานและออกประกาศต่าง
ๆ เพื่อดำเนินการให้เป็นไปตามระเบียบนี้
คณะอนุกรรมการอำนวยการเลือกตั้งและคณะทำงานตามวรรคสามไม่มีสิทธิสมัครรับเลือกตั้งเป็นกรรมการวิชาชีพในคราวนั้น

ข้อ ๔  การดำเนินการเลือกตั้ง
ให้ผู้ดำเนินการเลือกตั้งดำเนินการประกาศกำหนด
(๑) จำนวนกรรมการที่จะเลือกตั้งในวาระเลือกตั้งนั้น
(๒) สถานที่ที่ยื่นใบสมัครรับเลือกตั้ง
(๓) ระยะเวลาใบสมัครรับเลือกตั้ง
ซึ่งต้องไม่น้อยกว่าสามสิบวัน
(๔) วันเลือกตั้ง
ให้ผู้ดำเนินการเลือกตั้งจัดทำบัญชีรายชื่อผู้มีสิทธิออกเสียงเลือกตั้งในวาระนั้น
และแสดงไว้ ณ กองการประกอบโรคศิลปะ
สำนักงานปลัดกระทรวงสาธารณสุขหรือสำนักงานสาธารณสุขจังหวัด ตามที่เห็นสมควร

ข้อ ๕  ผู้สมัครรับเลือกตั้ง ต้องมีคุณสมบัติ
ดังนี้
(๑) เป็นผู้ประกอบโรคศิลปะ สาขาการแพทย์แผนไทย
สาขาการแพทย์แผนไทยประยุกต์ สาขากายภาพบำบัด สาขาเทคนิคการแพทย์
หรือสาขาอื่นตามที่กำหนดโดยพระราชกฤษฎีกา แล้วแต่กรณี
(๒) เป็นผู้ไม่เคยถูกสั่งพักใช้ใบอนุญาตหรือเพิกถอนใบอนุญาต
(๓) เป็นผู้ไม่เคยถูกศาลสั่งให้เป็นบุคคลล้มละลาย

ข้อ ๖  การสมัครรับเลือกตั้ง
ผู้สมัครต้องยื่นใบสมัครรับเลือกตั้งตามแบบที่กำหนดต่อผู้ดำเนินการเลือกตั้ง ณ
สถานที่ และภายในกำหนดระยะเวลาที่ผู้ดำเนินการเลือกตั้งประกาศไว้

ข้อ ๗  ให้ผู้ดำเนินการเลือกตั้งประกาศรายชื่อผู้สมัครรับเลือกตั้งที่มีคุณสมบัติตามข้อ
๕ ไว้ที่กองการประกอบโรคศิลปะ สำนักงานปลัดกระทรวงสาธารณสุข
ถ้าผู้สมัครรับเลือกตั้งมีจำนวนไม่เกินจำนวนกรรมการวิชาชีพในสาขาใดสาขาหนึ่งที่จะเลือกตั้ง
ให้ถือว่าผู้สมัครรับเลือกตั้งที่มีรายชื่ออยู่ในประกาศที่กำหนดไว้ในวรรคหนึ่ง
เป็นผู้ได้รับการเลือกตั้งเป็นกรรมการวิชาชีพในสาขานั้น
โดยไม่ต้องมีการลงคะแนนเลือกตั้ง

ข้อ ๘ 
ให้ผู้ดำเนินการเลือกตั้งจัดส่งบัตรเลือกตั้ง
ไปยังผู้ประกอบโรคศิลปะในแต่ละสาขาเป็นบัตรเฉพาะตัวคนละหนึ่งบัตร และสำเนาประกาศรายชื่อผู้สมัครรับเลือกตั้ง
รวมทั้งแจ้งกำหนดวันและเวลาสิ้นสุดการลงคะแนนเลือกตั้งให้ผู้ประกอบโรคศิลปะดังกล่าวทราบล่วงหน้าก่อนวันเลือกตั้งไม่น้อยกว่าสามสิบวัน

ข้อ ๙ 
การลงคะแนนเลือกตั้งให้กระทำโดยการทำเครื่องหมายกากบาทที่หมายเลขผู้สมัครรับเลือกตั้งจำนวนไม่เกินจำนวนกรรมการที่จะเลือกตั้งในวาระการเลือกตั้งนั้น
ลงในบัตรเลือกตั้งที่ผู้ดำเนินการเลือกตั้งส่งให้
และลงลายมือชื่อผู้ใช้สิทธิเลือกตั้งส่งถึงประธานคณะอนุกรรมการอำนวยการเลือกตั้งภายในเวลาที่ผู้ดำเนินการเลือกตั้งกำหนด

ข้อ ๑๐  การตรวจนับคะแนนเลือกตั้ง ให้ผู้ดำเนินการเลือกตั้งเริ่มกระทำการตรวจนับคะแนนภายในยี่สิบสี่ชั่วโมง
หลังกำหนดเวลาลงคะแนนเลือกตั้งสิ้นสุดลง
คณะอนุกรรมการอำนวยการเลือกตั้ง
ต้องประกาศสถานที่ที่จะทำการตรวจนับคะแนน
กำหนดเวลาที่เริ่มนับคะแนนไว้ในที่เปิดเผยล่วงหน้าไม่น้อยกว่าสิบห้าวันก่อนการเลือกตั้งและการตรวจนับคะแนนต้องทำติดต่อกันไปจนสิ้นสุดในคราวเดียวกัน

ข้อ ๑๑ 
บัตรเลือกตั้งดังต่อไปนี้ให้ถือเป็นบัตรเสีย จะถือเป็นคะแนนเลือกตั้งมิได้
๑๑.๑
บัตรเลือกตั้งที่มิได้ออกโดยคณะอนุกรรมการอำนวยการเลือกตั้ง
๑๑.๒ บัตรเลือกตั้งที่ทำเครื่องหมายกากบาทผู้สมัครรับเลือกตั้งเกินกว่าจำนวนกรรมการที่ประกาศรับสมัคร
๑๑.๓ บัตรเลือกตั้งที่ไม่มีลายมือชื่อผู้ใช้สิทธิเลือกตั้ง
๑๑.๔
บัตรเลือกตั้งที่คณะอนุกรรมการอำนวยการเลือกตั้งประกาศยกเลิกก่อนกำหนดเวลาสิ้นสุดการลงคะแนน
๑๑.๕ บัตรเลือกตั้งที่ส่งถึงประธานคณะกรรมการอำนวยการเลือกตั้งหลังกำหนดเวลาสิ้นสุดการลงคะแนน
๑๑.๖
บัตรเลือกตั้งที่คณะอนุกรรมการอำนวยการเลือกตั้งไม่น้อยกว่ากึ่งหนึ่งเห็นสมควรเป็นบัตรเสีย
คำวินิจฉัยของคณะอนุกรรมการอำนวยการเลือกตั้งให้ถือเป็นที่สุด
บัตรเลือกตั้งที่ทำเครื่องหมายกากบาทผู้สมัครรับเลือกตั้งไม่ครบจำนวนกรรมการที่ประกาศรับสมัคร
ไม่ถือว่าเป็นบัตรเสีย แต่จะนับคะแนนผู้สมัครรับเลือกตั้งเท่าที่ปรากฏในบัตร

ข้อ ๑๒  ผลการเลือกตั้ง
ให้ผู้สมัครรับเลือกตั้งที่ได้คะแนนสูงสุดตามลำดับเท่าจำนวนกรรมการที่ประกาศรับสมัคร
เป็นผู้ได้รับการเลือกตั้งเป็นกรรมการวิชาชีพ
กรณีมีผู้สมัครรับเลือกตั้งที่ได้คะแนนเท่ากันในลำดับสุดท้าย
ให้ประธานคณะอนุกรรมการอำนวยการการเลือกตั้งเป็นผู้ดำเนินการตัดสินใจโดยวิธีการจับฉลาก
ประกาศผลการเลือกตั้งให้ดำเนินการภายใน ๗
วันหลังกำหนดเวลาสิ้นสุดการลงคะแนน

ข้อ ๑๓  ในกรณีที่มีผู้ได้รับเลือกตั้งเป็นกรรมการวิชาชีพไม่ครบตามจำนวนกรรมการที่จะเลือกตั้งในวาระนั้น
ให้ถือว่าตำแหน่งกรรมการวิชาชีพที่ขาดจำนวนไปนั้นว่างลง
หรือมีกรณีกรรมการวิชาชีพซึ่งว่างลงก่อนครบวาระ
ให้ดำเนินการเลือกตั้งกรรมการเพิ่มเติมจนครบตามวิธีการที่กำหนดไว้ในระเบียบนี้ให้แล้วเสร็จภายในหนึ่งร้อยแปดสิบวัน
นับแต่วันที่กรรมการดังกล่าวว่างลง

ข้อ ๑๔ 
การเลือกตั้งกรรมการวิชาชีพชุดใหม่เข้าดำรงตำแหน่งตามวาระ ให้คณะกรรมการการประกอบโรคศิลปะดำเนินการเลือกตั้งให้แล้วเสร็จและทราบผลก่อนกรรมการโดยการเลือกตั้งชุดก่อนพ้นวาระไม่น้อยกว่าสามสิบวัน

ข้อ ๑๕  การนับวาระสามปีของกรรมการวิชาชีพที่มาจากการเลือกตั้ง
ในวาระเริ่มแรกให้นับตั้งแต่วันประกาศผลการเลือกตั้งไปจนครบวาระสามปีพร้อมกับวาระของกรรมการวิชาชีพที่รัฐมนตรีแต่งตั้งสำหรับวาระต่อ
ๆ ไป
ให้เริ่มนับตั้งแต่วันถัดจากวันครบรอบสามปีของคณะกรรมการวิชาชีพที่มาจากการเลือกตั้งที่เพิ่งครบวาระไปจนครบสามปี

หมวด ๒

การเลือกกรรมการวิชาชีพดำรงตำแหน่งต่าง
ๆ

ข้อ ๑๖  การเลือกกรรมการวิชาชีพ
ให้ดำรงตำแหน่งประธานกรรมการวิชาชีพและรองประธานกรรมการวิชาชีพ
ให้กระทำภายในสามสิบวันนับแต่วันเลือกตั้งกรรมการวิชาชีพในแต่ละสาขา
โดยให้คณะกรรมการวิชาชีพประชุมกันเพื่อเลือกกรรมการวิชาชีพเป็นประธานกรรมการวิชาชีพและรองประธานกรรมการวิชาชีพตำแหน่งละหนึ่งคน
โดยดำเนินการเลือกทีละตำแหน่งตามลำดับด้วยวิธีให้กรรมการวิชาชีพเสนอชื่อและมีกรรมการอย่างน้อยสามคนรับรองการเสนอชื่อนั้น
ๆ
การเลือกให้เลือกโดยการลงคะแนน
ผู้ที่ได้คะแนนสูงสุดของแต่ละตำแหน่งเป็นผู้ได้รับเลือกให้เป็นประธานกรรมการวิชาชีพและรองประธานกรรมการวิชาชีพ
กรณีผู้ได้คะแนนสูงสุดเท่ากัน
ให้มีการลงคะแนนซ้ำจนกว่าจะได้ผู้มีคะแนนสูงสุด
กรณีมีการเสนอชื่อคนเดียวสำหรับตำแหน่งใด
ให้ถือว่าผู้นั้นเป็นผู้ได้รับคัดเลือกเพื่อดำรงตำแหน่งโดยไม่ต้องมีการลงคะแนน

หมวด ๓

การเลือกและการเลือกตั้งกรรมการวิชาชีพแทนตำแหน่งที่ว่าง

ข้อ ๑๗ 
ถ้าวาระของกรรมการวิชาชีพซึ่งได้รับเลือกตั้งเหลืออยู่ไม่ถึงเก้าสิบวัน
การเลือกตั้งกรรมการวิชาชีพแทนในตำแหน่งที่ว่าง
ให้อยู่ในดุลยพินิจของคณะกรรมการวิชาชีพที่จะดำเนินการหรือไม่ก็ได้

ข้อ ๑๘ 
เมื่อตำแหน่งประธานกรรมการวิชาชีพหรือรองประธานกรรมการวิชาชีพว่างลงให้คณะกรรมการวิชาชีพดำเนินการเลือกผู้ดำรงตำแหน่งดังกล่าวใหม่แทนภายในสามสิบวันนับแต่วันที่ตำแหน่งนั้นว่างลง
การเลือกผู้ดำรงตำแหน่งดังกล่าวให้เป็นไปตามหมวด ๒
แห่งข้อบังคับนี้โดยอนุโลม

ข้อ ๑๙ 
ในกรณีที่มีปัญหาการปฏิบัติตามระเบียบนี้ให้ปลัดกระทรวงสาธารณสุขเป็นผู้วินิจฉัยชี้ขาด

ข้อ ๒๐ 
ให้ปลัดกระทรวงสาธารณสุขเป็นผู้รักษาการตามระเบียบนี้

ประกาศ ณ วันที่ ๙ สิงหาคม พ.ศ. ๒๕๔๒
กร  ทัพพะรังสี
รัฐมนตรีว่าการกระทรวงสาธารณสุข

สุกัญญา/จัดทำ
๒๖ กุมภาพันธ์ ๒๕๕๒

ก้องเกียรติ/จัดทำ
๒๗ กุมภาพันธ์
๒๕๕๒

โชติกานต์/ปรับปรุง
๑๔ พฤศจิกายน
๒๕๕๙

[๑]
ราชกิจจานุเบกษา เล่ม ๑๑๖/ตอนพิเศษ ๕๙ ง/หน้า ๖/ ๒๐ สิงหาคม ๒๕๔๒